Alfonsas Bieliauskas

Alfonsas Bieliauskas (1923 m. spalio 5 d. Naujuosiuose Neveronyse, Pažaislio valsčius, Kauno apskritis – 2018 m. sausio 22 d. Vilniuje) – sovietinis rašytojas prozininkas, publicistas, literatūros kritikas, komjaunimo bei partinis veikėjas.

Biografija 
1937–1941 m. mokėsi Kauno 3-oje valstybinėje gimnazijoje. 1939 m. įstojo į LLKJS, bendradarbiavo pogrindinėje komjaunimo spaudoje, 1940–1941 m. LLKJS Pažaislio valsčiaus komiteto sekretorius. 1941 m. prasidėjus vokiečių okupacijai pasitraukė į SSRS, dirbo miškų darbininku, nuo 1942 m. tarnavo 16-oje lietuviškoje divizijoje, mokėsi partijos-komjaunimo kursuose Jaroslavlyje, dirbo LLKJS CK, bendradarbiavo Maskvos radijo lietuviškose laidose, spaudoje.

1944–1946 m. LLKJS Kauno miesto komiteto I sekretorius. 1946–1949 m. Kauno universitete studijavo lietuvių literatūrą. 1947–1949 m. laikraščio „Tarybų Lietuva“ apžvalgininkas. Nuo 1949 m. gyveno Vilniuje, žurnalo „Švyturys“ skyriaus vedėjas. 1951 m. Vilniaus universiteto Istorijos ir filologijos fakultete baigė lietuvių literatūros specialybę. 1951–1954 m. „Švyturio“ vyr. redaktoriaus pavaduotojas, 1954–1970 m. vyriausiasis redaktorius.

Nuo 1951 m. LSSR rašytojų sąjungos narys, 1959–1960 m. sąjungos valdybos sekretorius, 1970–1976 m. valdybos pirmininkas. Nuo 1971 m. SSRS rašytojų sąjungos narys.

1964–1966 m. kandidatas į LKP CK narius, 1971–1976 m. LKP CK narys. 1971–1980 m. LSSR AT deputatas.

Palaidotas Antakalnio kapinėse.

Kūryba 
Pirmieji kūriniai – propagandinės publicistinės apybraižos, šlovinančios sovietinę santvarką. Romanuose „Darbo gatvė“, „Rožės žydi raudonai“ ryški komunistinė ideologija, tikrovė vaizduojama pagal socialistinio realizmo kanonus. Vėliau schemišką vaizdavimą bandė pagyvinti lyrinėmis refleksijomis („Mes dar susitiksim, Vilma!“), vidiniu monologu („Kauno romanas“, „Tada, kai lijo“, „Ramūs laikai“). Nepriklausomybės praradimą, Lietuvos okupaciją vertino sovietinės istoriografijos požiūriu („Vilniaus kalneliai“, „Ugnelė mūs kraujo“). Romanuose „Patogi moteris“, „Kitų gyvenimas“ vyrauja dorinės temos. Išleido literatūros kritikos knygų. Kūrinių išversta į rusų, ukrainiečių, estų, lenkų, latvių, anglų, vokiečių ir kitas kalbas.

1977 m. sukurtas kino filmas „Vaikinas iš Darbo gatvės“ (rež. Algirdas Dausa).

Bibliografija 
 Taip gimsta laimė: apybraižos / Alfonsas Bieliauskas, Vytautas Radaitis. – Vilnius, 1949. – 73 p.
 Tvirtos rankos: apybraiža. – Vilnius: Valstybinė politinės ir mokslinės literatūros leidykla, 1950. – 95 p.
 Žmonės prie staklių / dail. Bronė Valantinaitė. – Vilnius: Valstybinė politinės ir mokslinės literatūros leidykla, 1955. – 130 p.: iliustr.
 Darbo gatvė: apysaka / dail. Vytautas Banys. – Vilnius: Valstybinė grožinės literatūros leidykla, 1956. – 318 p.: iliustr.
 Rožės žydi raudonai: romanas. – Vilnius: Valstybinė grožinės literatūros leidykla, 1959. – 450 p.
 Mes dar susitiksim, Vilma! : romanas. – Vilnius: Valstybinės grožinės literatūros leidykla, 1962. – 422 p.: iliustr.
 Keliai ir paminklai: apie gyvenimą, literatūrą, rašytojus ir knygas. – Vilnius: Valstybinė grožinės literatūros leidykla, 1963. – 307 p.
 Kauno romanas: romanas / dail. Lili Paškauskaitė. – Vilnius: Vaga, 1966. – 442 p.: iliustr.
 Išdrožti sapnai: kam rašomi romanai. – Vilnius: Vaga, 1973. – 312 p.
 Ji mylėjo Paulį: romanas. – Vilnius: Vaga, 1976. – 297 p.
 Tada, kai lijo: romanas. – Vilnius: Vaga, 1977. – 452 p.
 Naktis prieš ataką: įvairių metų apsakymai. – Vilnius: Vaga, 1978. – 309 p.
 Žalias pažinimo medis: straipsniai. – Vilnius: Vaga, 1980. – 470 p.
 Ramūs laikai: romanas. – Vilnius, 1981. – 438 p.
 Tiltai į širdis: straipsniai apie literatūrą. – Vilnius: Vaga, 1981. – 383 p.
 Žiburys mažame kambarėly: apsakymai, drama, publicistika. – Vilnius: Vaga, 1982. – 497 p.
 Raštai / Alfonsas Bieliauskas. – 8 t. – Vilnius: Vaga, 1976–1983.
 Vilniaus kalneliai: romanas. – Vilnius: Vaga, 1986. – 375 p.
 Raštai / Alfonsas Bieliauskas. – 5 t. – Vilnius: Vaga, 1986–1988.
 Ugnelė mūs kraujo: romanas. – Vilnius: Vaga, 1988. – 428 p. – ISBN 5-415-00098-4
 Patogi moteris: romanas. – Vilnius: Pradai, 1996. – 340 p. – ISBN 9986-776-25-2
 Kitų gyvenimas: romanas. – Vilnius: Vaga, 1997. – 305 p. – ISBN 5-415-00471-8
 Abipus Rubikono: literatūriniai paliudijimai. – Vilnius: Pradai, 1998–2002. – 5 kn.: iliustr. – ISBN 9986-776-70-8
 Likimas šypsosi laimingiems: novelės, novelaitės, noveliūtės. – Vilnius: Margi raštai, 2003. – 108 p.: iliustr. – ISBN 9986-09-251-5
 Lyg laiškas mylimai, arba Šitaip rašomi romanai: pamąstymai. – Vilnius: Margi raštai, 2003. – 181 p.: portr. – ISBN 9986-09-252-3
 Sau paminklą sta…: romanas. – Vilnius: Vaga, 2006. – 196 p. – ISBN 5-415-01855-7
 Amžiai su amūrais: romanas. – Vilnius: Versus aureus, 2009. – 331 p. – ISBN 978-9955-34-244-1
 Joks, arba Rugsėjy, kai išplaukia laivai: romanas. – Vilnius: Versus aureus, 2014. - 364 p. - ISBN 978-9955-34-507-7

Įvertinimas 
 1959 m. LSSR valstybinė premija, už romaną „Rožės žydi raudonai“
 1965 m. LTSR nusipelnęs kultūros veikėjas
 1983 m. LSSR liaudies rašytojas

Šaltiniai

Literatūra 
 Alfonsas Bieliauskas: bibliografija / parengė Danutė Sipavičiūtė, Regina Varnienė. - Vilnius: Pradai, 2002. - 155 p. - ISBN 9986-943-82-5

Lietuvos TSR politiniai veikėjai
LTSR valstybinės premijos laureatai
Lietuvos rašytojai
Lietuvos publicistai
Lietuvos redaktoriai
Socrealizmo rašytojai